Okresná prokuratúra Pezinok 
Šenkvická cesta 5, 902 01 Pezinok

Sp. zn. : 3 Pv 345/12/1107	Pezinok, 15.11.2013
EEČ : 2-14-159-2013

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 217 odsek 1, odsek 2 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Pezinok
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od 20.03.2012 do 29.03.2012 na rôznych miestach v Pezinku a Bratislavskom kraji neoprávnene používal osobné motorové vozidlo zn. XXXXX, VIN: XXXXX červenej metalízy v celkovej hodnote 7.000,-€, ktoré bolo majetkom jeho otca, poškodeného XXXXX, nar. XXXXX, trv. bytom XXXXX XXXXX a ktoré obvinenému majiteľ vozidla  zveril dňa 20.03.2012 za účelom vykonania údržby a upratania vozidla

lebo je trestné stíhanie neprípustné podľa § 9 odsek 1 písmeno f

Odôvodnenie:
Dňa 29.03.2012 poverený príslušník Obvodného oddelenia PZ XXXXX uznesením pod sp. zn. XXXXX podľa § 199 odsek 1 Trestného poriadku začal trestné stíhanie vo veci pre vyššie citovaný prečin a dňa 16.05.2012 uznesením sp. zn. XXXXX vzniesol obvinenie XXXXX pre prečin neoprávneného používania  cudzieho motorového vozidla podľa § 217 ods. 1 ods. 2 písm. c, Trestného zákona na skutkovom základe,  že obvinený v období od 20.03.2012 do 29.03.2012 na rôznych miestach v Pezinku a Bratislavskom kraji neoprávnene používal osobné motorové vozidlo zn. XXXXX VIN: XXXXX, červenej metalízy v celkovej hodnote 7.000,-€, ktoré bolo majetkom jeho otca, poškodeného XXXXX, nar. XXXXX, trv. bytom XXXXX, XXXXX a ktoré obvinenému majiteľ vozidla  zveril dňa 20.03.2012 za účelom vykonania údržby a upratania vozidla.

         V priebehu vykonaného  vyšetrovania  bol ku skutku vypočutý obvinený XXXXX, ktorý  po zákonnom poučení podľa §   34 Tr. por. a § 121 Tr. por. využil svoje právo obvineného a k veci nevypovedal iba k veci uviedol, že toto svoje konanie veľmi ľutuje. Svedok-poškodený XXXXX,  ktorý je otcom obvineného,  bol ku skutku v prípravnom konaní vypočutý dňa 17.04.2012  kedy po zákonnom poučení podľa ustanovenia § 130 ods. 1, ods. 2 Tr. por. a § 211 Tr. por. vo veci vypovedal v neprospech svojho syna obv. XXXXX a udelil súhlas na jeho trestné stíhanie v danej veci.  Dňa 19.04.2013 opakovane pri výsluchu svedka-poškodeného, po poučení v zmysle ustanovenia § 211 ods. 1, Trestného poriadku a § 130 ods. 1 ods. 2 Trestného poriadku vzal súhlas na trestné stíhanie svojho syna späť a výslovne žiadal, aby bolo trestné stíhanie v predmetnej veci zastavené.  

Protiprávne konanie obv. XXXXX bolo zistené a preukázané na základe vykonanej ohliadky miesta činu nálezu vozidla, potvrdenia o vrátení veci, výsluchu svedka-poškodeného XXXXX, ako aj ďalších listinných dôkazov na vec sa vzťahujúcich, ktoré sú súčasťou vyšetrovacieho spisu. 

           Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 odsek 1 písmeno f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.
     
          Podľa ustanovenia § 130 ods. 1 Trestného poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. Ak je obvinených viac a svedok je v uvedenom pomere len k niektorému z nich, má právo odoprieť výpoveď ohľadne iných obvinených len vtedy, keď nemožno oddeliť výpoveď, ktorá sa ich týka, od výpovede týkajúcej sa obvineného, s ktorým je svedok v tomto pomere.
 
	Podľa ustanovenia § 130 ods. 2 Trestného poriadku  svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomstvo alebo tajomstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou.

         Podľa ustanovenia § 211 ods. 1 Trestného poriadku trestné stíhanie pre trestný čin ublíženia na zdraví podľa § 157 a 158, ohrozovania pohlavnou chorobou podľa § 167, neposkytnutia pomoci podľa § 177 a 178, krádeže podľa § 212, sprenevery podľa § 213, neoprávneného užívania cudzej veci podľa § 215, neoprávneného používania cudzieho motorového vozidla podľa § 216 a 217, podvodu podľa § 221, podielnictva podľa § 231 a 232, úžery podľa § 235, zatajenia veci podľa § 236, porušovania povinností pri správe cudzieho majetku podľa § 237 a 238, poškodzovania veriteľa podľa § 239, zvýhodňovania veriteľa podľa § 240, poškodzovania cudzej veci podľa § 245 a 246, poškodenia a zneužitia záznamu na nosiči informácií podľa § 247, porušovania autorského práva podľa § 283, krivého obvinenia podľa § 345, nebezpečného prenasledovania podľa § 360a, ohovárania podľa § 373, poškodzovania cudzích práv podľa § 375 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ako aj pre trestný čin opilstva podľa § 363 Trestného zákona, ak inak vykazuje znaky skutkovej podstaty niektorého z týchto trestných činov, možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich.

         Vzhľadom na všetky zistené a preukázané skutočnosti, som rozhodol tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miroslav Moravič
prokurátor